એક મધ્યમવર્ગીય પરિવારની ૨૪ વર્ષની રાની (કંગના રનોટ) દિલ્હીમાં રહે છે. રાનીની ફૅમિલીની માનસિકતા ટિપિકલ મધ્યમવર્ગના પરિવારની છે. સંકુચિત માનસ છે અને એવું માને છે કે દીકરીએ અમુક નક્કી મર્યાદાઓથી સહેજ પણ આગળ વધવું ન જોઈએ. રાની ઘરમાં લાડકી પણ છે એટલે તે જ્યાં પણ જાય ત્યાં તેનો ભાઈ બૉડીગાર્ડની માફક તેની સાથે જાય છે. લાડકોડમાં ઊછરેલી રાની આ લાડકોડને કારણે બીજી બધી મૉડર્ન છોકરીઓ કરતાં થોડી બૅકવર્ડ લાગે છે, પણ રાનીને એ વાતનો અફસોસ નથી. રાનીનાં મૅરેજ નક્કી થાય છે અને મૅરેજનો દિવસ નજીક આવી જાય છે, પણ સંજોગવશાત્ મૅરેજ તૂટી જાય છે અને રાનીની લાઇફમાં અચાનક અંધકાર છવાઈ જાય છે. દીકરીને ક્યારેય દુ:ખ ન પડે એ માટે આખી જિંદગી ધ્યાન રાખનારા ફૅમિલી-મેમ્બર્સ પણ આ ઘટનાથી હેબતાઈ જાય છે. જોકે હવે આ અંધકારમાંથી બહાર આવવાનું કામ રાની પોતે કરે છે અને અગાઉથી હનીમૂન માટે બુક કરાયેલી બે ટિકિટમાંથી એક કૅન્સલ કરાવીને પોતે પોતાના હનીમૂન પર એકલી જવા માટે રવાના થાય છે. ક્યારેય દિલ્હીમાં પણ એકલી ઘરની બહાર ન નીકળેલી રાનીને પોતાના આ સિંગલ-પર્સન હનીમૂનમાંથી અનેક અનુભવો થાય છે અને પાછી આવતાં પહેલાં તેની જિંદગી બદલાઈ જાય છે. અનેક મુશ્કેલી અને તકલીફો વચ્ચે રાની આ સફર દરમ્યાન પોતાની જાતને શોધે છે તો પોતાનામાં રહેલી નવી પર્સનાલિટીને પણ મેળવે છે.